**Dôvodová správa**

**A. Všeobecná časť**

Úrad vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“).

Návrh zákona predstavuje realizáciu úlohy B.1 uznesenia vlády Slovenskej republiky č. 340 zo 16. júna 2021 k „*Plánu legislatívnych úloh vlády Slovenskej republiky na mesiace jún až december 2021*“, úlohy B.17 uznesenia vlády č. 468 z 15. júla 2020 k *„návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc“* a úlohy č. 27 Plánu legislatívnych úloh vlády na rok 2021.

Návrh zákona bol vypracovaný Úradom vlády Slovenskej republiky za aktívnej účasti zástupcov Úradu podpredsedu vlády, ktorý neriadi ministerstvo, Generálnej prokuratúry Slovenskej republiky, Protimonopolného úradu Slovenskej republiky a Úradu na ochranu oznamovateľov protispoločenskej činnosti.

Zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov, ktorý a priori návrh zákona novelizuje nadobudol účinnosť 1. marca 2019 a nadviazal na poznatky, ktoré vyplynuli z praxe zákona č. 307/2014 Z. z. v znení zákona č. 125/2016 Z. z. Súčasne znenie dotknutého zákona nemožno považovať za znenie, ktoré by bolo v súlade s úniovým právom a preto je predmetom návrhu zákona najmä transpozícia smernice Európskeho parlamentu a Rady (EÚ) 2019/1937 z 23. októbra 2019 o ochrane osôb, ktoré nahlasujú porušenia práva Únie (Ú. v. EÚ L 305, 26.11.2019) v platnom znení (ďalej len „smernica (EÚ) 2019/1937“). Obsahom návrhu zákona je najmä prebratie jednotlivých článkov smernice (EÚ) 2019/1937 do súčasného znenia zákona. Návrhom zákona sa nenavrhuje prísnejšia právna úprava, ako je právna úprava smernice (EÚ) 2019/1937. Uvedená smernica (EÚ) 2019/1937 nadobudla účinnosť koncom roku 2019 a do dnešného dňa nebola dostatočne, v plnej miere a správne transponovaná do slovenského vnútroštátneho právneho poriadku.

Zároveň, návrh zákona reaguje na viaceré nedostatky právnej úpravy, ktoré boli predkladateľom v spolupráci s Úradom na ochranu oznamovateľov protispoločenskej činnosti identifikované až v aplikačnej praxi. Z tohto dôvodu návrh zákona mení a dopĺňa i ustanovenia, ktoré sa priamo netýkajú transpozície smernice (EÚ) 2019/1937.

Návrh zákona je kontinuitný vo vzťahu k platnej právnej úprave, z ktorej vychádza a na ktorú nadväzuje. Primárnym cieľom návrhu zákona je najmä posilnenie presadzovania práva a právom chránených záujmov oznamovateľov kriminality alebo inej protispoločenskej činnosti a  podpora postihovania protispoločenskej činnosti za účasti verejnosti.

Medzi najvýznamnejšie zmeny obsiahnuté v návrhu zákona, patria:

1. rozšírenie poskytovania ochrany osobám nahlasujúcim porušenia práva Únie, ktoré patria do rozsahu pôsobnosti aktov Únie týkajúcich sa oblastí verejného obstarávania, finančných služieb, produktov a trhov a predchádzania praniu špinavých peňazí a financovania terorizmu; bezpečnosti a zhody výrobkov; bezpečnosti dopravy; ochrany životného prostredia; ochrany pred žiarením a jadrovej bezpečnosti; bezpečnosti potravín a krmív, zdravia a dobrých životných podmienok zvierat; verejného zdravia; ochrany spotrebiteľov; ochrany súkromia a osobných údajov a bezpečnosti sietí a informačných systémov,
2. rozšírenie poskytovania ochrany osobe, ktorá v zákonom vymedzených prípadoch zverejnila informácie o protispoločenskej činnosti,
3. rozšírenie poskytovania ochrany osobe, ktorá podala oznámenie anonymne a ktorej totožnosť bola následne odhalená,
4. rozšírenie osobnej pôsobnosti zákona,
5. rozšírenie povinností zamestnávateľa,
6. rozšírenie povinností Úradu na ochranu oznamovateľov protispoločenskej činnosti,
7. vymedzenie rozsahu povinných údajov, ktoré sú príslušné orgány verejnej moci povinné sprístupniť,
8. rozšírenie povinnosti zachovávať mlčanlivosť a
9. zvýšenie sadzby pokút.

Verejnosť bola o príprave návrhu zákona informovaná prostredníctvom predbežnej informácie zverejnenej na portáli Slov-Lex pod číslom PI/2021/182. Návrh zákona bol i predmetom riadneho medzirezortného pripomienkového konania, pričom tento proces je evidovaný pod číslom LP/2021/637.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a súčasne je v súlade s právom Európskej únie.

Návrh zákona nemá vplyv na rozpočet verejnej správy, vplyv na informatizáciu spoločnosti. Návrh zákona ďalej nemá vplyv na podnikateľské prostredie, sociálne vplyvy, vplyvy na životné prostredie, vplyvy na služby verejnej správy pre občana a ani vplyvy na manželstvo, rodičovstvo a rodinu.